R. Bauer, poslanec: (2009-09-10):
Totiž právo na slobodu svedomia je základné ľudské právo. Spolu s ostatnými právami tohto významu je zakotvené vo Všeobecnej Deklarácii ľudských práv, aj v Ústave Slovenskej republiky, ako už pán predkladateľ tu povedal. Jeho rešpektovanie je základom a predpokladom existencie i fungovania každej slobodnej a demokratickej spoločnosti. Ako uvádza rakúsky lekár a filozof Viktor Emil Frankl, ktorý považuje za základnú ľudskú vlastnosť slobodu vôle: „Človek nie je slobodný od podmienok, v ktorých žije, ale je slobodný na to, aby k nim zaujal stanovisko.“ Koniec citátu. A v demokratickej spoločnosti by mu to malo byť umožnené bez strachu. V skutočnosti to tak nemusí byť. Uvediem niekoľko prípadov na ilustráciu. Zo slovenských pomerov je známy, mediálne známy prípad gynekológa z roku 2005, ktorého práve vnútorná záväznosť svedomia viedla k jasnému deklarovaniu morálnych hodnôt, ktoré vyznáva a následne aj k strate zamestnania. Dohoda pri nástupe do zamestnania s jeho zamestnávateľom, prešovskou nemocnicou, znela, že nebude musieť vykonávať potraty a ani úkony s nimi spojené, keďže je to v rozpore s jeho svedomím. Keď odmietol podať pacientke liek na vyvolanie umelého potratu, vedenie nemocnice ho vtedy prepustilo z dôvodu porušenia pracovnej disciplíny. Ako sám uviedol, takých, čo zaujímajú zásadový postoj, je málo. Sú viacerí gynekológovia, ktorým vykonávanie chirurgických potratov na žiadosť matky prekáža. Robia to preto, aby nestratili prácu, nevyzerali hlúpo alebo kvôli tlaku iných. Tieto otázky morálnych a mravných postojov sú však problémom aj sestier, inštrumentárok a pomocného personálu. Lekári z iných odborov napríklad ortopéd, psychiater a ďalší môžu umelý potrat z hľadiska ortopedickej, psychiatrickej a inej diagnózy odporučiť. Ak by sa zákonom povolila eutanázia, sporné výkony budú musieť vykonávať lekári v ďalších odboroch. Keď to zamestnanec odmietne, tiež ho vyhodia? Ďalší príklad zo zahraničia. Koncom júla Taliansko povedalo definitívne áno predaju potratovej pilulky RU486 s obchodným názvom BIFEGINE, ženám umožňuje potrat do 49 dňa tehotenstva bez chirurgického zákroku. Od predstavenia tabletky v roku 1988 po jej užití však zomrelo už 29 žien. Talianska agentúra liečiv AIFA, ktorá legalizovala spomínanú tabletku, ju považuje za formu antikoncepcie, čo je v rozpore s platným talianskym zákonom č. 194, keďže ide vlastne o vyvolanie umelého potratu. Za posledných 10 rokov vo verejnej mienke v Taliansku výrazne vzrástlo názorové presvedčenie proti potratom. Podľa posledných údajov až 70 % talianskych lekárov vznáša výhradu svedomia v súvislosti s praktikami namierenými proti životu práve nedávnym zavedením tejto potratovej pilulky. Podobne ako v súvislosti s chirurgickými potratmi na požiadanie dôjde k širokému uplatňovaniu výhrad vo svedomí zo strany lekárov, všetkých prepustia, lebo nepodľahli komerčnému tlaku farmaceutických spoločností a ešte majú zrelé neumlčané svedomie? A takýchto prípadov môže pribúdať. Sloboda vo svedomí, resp. výhrada svedomia však nie je viazaná len na zdravotnícky personál, ako sa to môže javiť, pretože v praxi sa s ňou stretávame zatiaľ najčastejšie tam. Keďže mravné, morálne hodnoty sa najmä v západnom svete v oblasti kultúrno-etických otázok výrazne menia v prospech neštandardných trendov, je záber pre výhradu vo svedomí podstatne širší. Týkať sa môže aj právnikov, verejných činiteľov, kuchárov či učiteľov, čo vyznávajú tradičné hodnoty. Majú mať strach o svoju prácu, zamestnanie, ak chcú žiť v súlade so svojím svedomím? Byť slobodný vo svojom konaní podľa vedomia by však malo byť atribútom každej vyspelej spoločnosti. Preto narastá potreba prijatia zákona, ktorý bude mieru demokracie a slobody rozširovať tým, že zaručuje právo na slobodné uplatnenie výhrady vo svedomí bez rozdielu náboženského vyznania, ako aj pre osoby bez vyznania. Prijatím tohto zákona Slovensko môže urobiť krok k výraznému skvalitneniu svojho právneho systému. Ďakujem za pozornosť.